8 kinders sterf: Bestuurder het glo nie rybewys | Netwerk24
8 kinders sterf: Bestuurder het glo nie rybewys
Deur Susan Cilliers 22 Oktober 2019 18:29
Die bestuurder van die vragmotor wat die naweek ’n ongeluk gemaak het waarin agt kinders dood is, het glo slegs ’n leerlingrybewys.
Die 26-jarige man verskyn Woensdag in die landdroshof op Lehurutshe naby Zeerust in Noordwes op aanklagte van strafbare manslag, roekelose en/of nalatige bestuur en dat hy sonder ’n rybewys bestuur het, sê brig. Sabata Mokgwabone, polisiewoordvoerder in die provinsie.
Ses kinders is op die toneel dood waar die bestuurder Saterdag in die Rietpan-omgewing naby Zeerust beheer oor die vragmotor verloor en teen ’n boom vasgery het.
’n Sewende kind is kort daarna ook in ’n hospitaal dood, terwyl nog ’n kind Dinsdag in ’n hospitaal dood is. Sowat 20 ander kinders is beseer.
Hulle was op pad terug van sokkerwedstryde in die omgewing af.
’n Sewende kind is kort daarna ook in ’n hospitaal dood, terwyl nog ’n kind Dinsdag in ’n hospitaal dood is.
Die gemeenskap het blykbaar die vragmotor gehuur om die kinders te vervoer.
Die bestuurder is ook aanvanklik in ’n hospitaal vir sy beserings behandel. Toe hy Maandag sy rybewys moes toon, kon hy nie. Volgens Mokgwabone blyk dit nou hy het net ’n leerlinglisensie.
Elias Malindi, woordvoerder van Noordwes se onderwysdepartement, sê die departement gaan Donderdag ’n gedenkdiens hou vir die kinders wat dood is. Dit sal om 10:00 by die Letlhakane Primary School in die Rietpan-nedersetting gehou word.
Die departement het reeds Maandag gereël dat beraders leerlinge en onderwysers by die betrokke skole besoek.
Mmaphefo Matsemela, LUR vir onderwys in Noordwes, het die naasbestaandes van die oorlede en beseerde kinders Maandag besoek.
Vier van die oorlede kinders was in die Letlhakane Primary School: Mpho Motsusi (12), Goitseone Marumo (14), Oratile Motswiri (13) en Kgatliso Motswakae (11). Die twee leerlinge van die Ratsela Middle School wat dood is, is Thapelo Sebogo (15) en Otsile Gogontle Sebaeng (14). Een leerling van die Mmajane Secondary School, Khumo Matshogo (14), is ook dood.
Die onderwysdepartement het nog nie die naam bekend gemaak van die agtste kind wat Dinsdag gesterf het nie.
Meer oor: Brig. Sabata Mokgwabone | Zeerust | Noordwes | Motorongeluk | Bestuurder | Rybewys
7 tieners dood in motorongeluk
Ondersoek toon Watson het nié versnel